b'\n_START_ARTICLE_\nJulius Glattfelder\n_START_SECTION_\nBiografie\n_START_PARAGRAPH_\nS-a n\xc4\x83scut la Budapesta ca fiu al unui industria\xc8\x99 german c\xc4\x83s\xc4\x83torit cu o maghiar\xc4\x83 \xc8\x99i a fost crescut de o doic\xc4\x83 care vorbea numai limba german\xc4\x83._NEWLINE_\xc3\x8en 1896 a fost hirotonit preot, iar un an mai t\xc3\xa2rziu a devenit doctor \xc3\xaen teologie._NEWLINE_La 8 mai 1911 a fost numit episcop de Cenad, iar instalarea sa \xc3\xaen func\xc8\x9bie a avut loc \xc3\xaen data de 28 mai 1911 \xc3\xaen Domul din Timi\xc8\x99oara. La data numirii, dr. Julius Glattfelder de M\xc3\xb3r, \xc3\xaen v\xc3\xa2rst\xc4\x83 de doar 37 de ani, era profesor de omiletic\xc4\x83 \xc8\x99i prefect de studii la Seminarul Teologic Central din Budapesta._NEWLINE_La 5 noiembrie 1913 a pus piatra de temelie a seminarului teologic din Timi\xc8\x99oara, institu\xc8\x9bie care \xc8\x99i-a \xc3\xaenceput activitatea la 5 octombrie 1914, cu 60 de elevi._NEWLINE_La sf\xc3\xa2r\xc8\x99itul Primului R\xc4\x83zboi Mondial \xc8\x99i ca efect al Tratatului de Pace de la Trianon din 1920 a avut loc \xc8\x99i \xc3\xaemp\xc4\x83r\xc8\x9birea teritoriului vechii Dieceze de Cenad \xc3\xaen trei p\xc4\x83r\xc8\x9bi diferite. Astfel, 33 de parohii \xc8\x99i ora\xc8\x99ul Szeged au r\xc4\x83mas \xc3\xaen Ungaria, unde din 1923 s-a aflat de aici \xc3\xaenainte \xc8\x99i episcopul de Cenad. O a doua parte a teritoriului diecezan a revenit Regatului S\xc3\xa2rbilor, Croa\xc8\x9bilor \xc8\x99i Slovenilor, cu 64 de parohii, av\xc3\xa2nd centrul la Becicherecul Mare (azi Zrenjanin). Cea mai mare parte a teritoriului vechii dieceze a revenit Regatului Rom\xc3\xa2niei, teritoriu num\xc4\x83r\xc3\xa2nd 163 de parohii cu centrul la Timi\xc8\x99oara. La 17 februarie 1923, partea vechii Dieceze de Cenad de pe teritoriul Rom\xc3\xa2niei a fost organizat\xc4\x83 \xc3\xaentr-o administratur\xc4\x83 apostolic\xc4\x83 cu sediul la Timi\xc8\x99oara, canonicul Augustin Pacha devenind cu aceasta dat\xc4\x83 administrator apostolic. Tot \xc3\xaen acest an, ultimul episcop de Cenad, Julius Glattfelder, a p\xc4\x83r\xc4\x83sit definitiv Timi\xc8\x99oara, deoarece \xc3\xaentr-o scrisoare pastoral\xc4\x83 din 1922 a criticat \xc3\xaen mod aspru discrimin\xc4\x83rile prev\xc4\x83zute de reforma agrar\xc4\x83 preconizat\xc4\x83 de guvernul de la Bucure\xc8\x99ti. Deoarece Julius Glattfelder a ezitat s\xc4\x83 jure credin\xc8\x9b\xc4\x83 statului rom\xc3\xa2n \xc8\x99i s\xc4\x83 renun\xc8\x9be la cet\xc4\x83\xc8\x9benia maghiar\xc4\x83 \xc3\xaen favoarea celei rom\xc3\xa2ne, a fost expulzat \xc3\xaen Ungaria._NEWLINE_Julius Glattfelder s-a instalat cu aprobarea papei Pius al XI-lea la Szeged, unde a mai activat 20 de ani ca episcop al p\xc4\x83r\xc8\x9bii din diecez\xc4\x83 r\xc4\x83mas\xc4\x83 \xc3\xaen Ungaria, redenumit\xc4\x83 \xc3\xaen Dieceza de Seghedin-Cenad._NEWLINE_A fost \xc3\xaenmorm\xc3\xa2ntat \xc3\xaentr-o cript\xc4\x83 a catedralei din Szeged.'